CELEX: 32015R0098
Language: lv
Date: 2014-11-18 00:00:00
Title: Komisijas Deleģētā regula (ES) 2015/98 ( 2014. gada 18. novembris ). par Starptautiskajā Konvencijā par Atlantijas tunzivju saglabāšanu un Konvencijā par turpmāku daudzpusēju sadarbību Ziemeļrietumu Atlantijas zvejā paredzēto Savienības starptautisko saistību ieviešanu, kā minēts Eiropas Parlamenta un Padomes Regulas (ES) Nr. 1380/2013 15. panta 2. punktā

23.1.2015   
            
            
               LV
            
            
               Eiropas Savienības Oficiālais Vēstnesis
            
            
               L 16/23
            
         KOMISIJAS DELEĢĒTĀ REGULA (ES) 2015/98
   (2014. gada 18. novembris).
   par Starptautiskajā Konvencijā par Atlantijas tunzivju saglabāšanu un Konvencijā par turpmāku daudzpusēju sadarbību Ziemeļrietumu Atlantijas zvejā paredzēto Savienības starptautisko saistību ieviešanu, kā minēts Eiropas Parlamenta un Padomes Regulas (ES) Nr. 1380/2013 15. panta 2. punktā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 11. decembra Regulu (ES) Nr. 1380/2013 par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK (1), un jo īpaši tās 15. panta 2. punktu,
   tā kā:
   
               (1)
            
            
               Regulā (ES) Nr. 1380/2013 ir paredzēts izkraut visu to sugu nozvejas, kurām noteikti nozvejas limiti, un Vidusjūrā arī dažu tādu sugu nozvejas, kurām noteikts minimālais izmērs (“izkraušanas pienākums”). Minētās regulas 15. panta 1. punkts attiecas uz zvejas darbībām, ko veic Savienības ūdeņos vai ko Savienības zvejas kuģi veic ārpus Savienības ūdeņiem tādos ūdeņos, kas nav trešo valstu suverenitātē vai jurisdikcijā.
            
         
               (2)
            
            
               Vēlākais no 2015. gada 1. janvāra izkraušanas pienākumu piemēro mazo un lielo pelaģisko sugu zvejniecībām, rūpnieciskajām zvejniecībām un laša zvejniecībām Baltijas jūrā.
            
         
               (3)
            
            
               Savienība ir līgumslēdzēja puse vairākās reģionālajās zvejniecības pārvaldības organizācijās (“RZPO”), un tāpēc attiecīgo RZPO noteiktie pasākumi tai ir saistoši.
            
         
               (4)
            
            
               Daži RZPO pasākumi paredz, ka zvejas kuģiem, kas zvejo to pārziņā esošos ūdeņos, ir jāizmet dažas nozvejas, uz kurām principā attiecas izkraušanas pienākums.
            
         
               (5)
            
            
               Ar Regulas (ES) Nr. 1380/2013 15. panta 2. punktu Komisija ir pilnvarota pieņemt deleģētos aktus, lai Savienības tiesību aktos ieviestu starptautiskās saistības, jo īpaši atkāpes no izkraušanas pienākuma.
            
         
               (6)
            
            
               Lai nodrošinātu to, ka Savienība izpilda savas starptautiskās saistības, un radītu juridisko noteiktību zvejniekiem, ir skaidri jānosaka situācijas, kurās izkraušanas pienākumu nepiemēro.
            
         
               (7)
            
            
               Saskaņā ar Starptautiskās Atlantijas tunzivju saglabāšanas komisijas (ICCAT) Ieteikumu 11-01 par daudzgadu programmu lielacu tunzivs un dzeltenspuru tunzivs saglabāšanai un pārvaldībai būtu jāaizliedz konkrētiem zvejas kuģiem Atlantijas okeānā zvejot, paturēt uz kuģa, pārkraut citā kuģī, transportēt, pārvietot, apstrādāt vai izkraut lielacu tunzivis.
            
         
               (8)
            
            
               
                  ICCAT Ieteikumā 13-07 ir noteikts izmešanas pienākums, kuru konkrētās situācijās piemēro kuģiem un zivju krātiņveida lamatām, ar ko iegūst zilās tunzivis Atlantijas okeāna austrumu daļā. Konkrēti, minētā ieteikuma 29. punktā ir noteikts, ka jāizmet zilās tunzivis, kas ir mazākas par minimālo references svaru vai izmēru. Minimālais izmērs patlaban ir noteikts Padomes Regulā (EK) Nr. 302/2009 (2). Minētais izmešanas pienākums attiecas uz visām zilās tunzivs zvejniecībām Atlantijas okeāna austrumu daļā, arī uz atpūtas un sporta zveju.
            
         
               (9)
            
            
               Turklāt ICCAT Ieteikuma 13-07 31. punktā ir noteikts pienākums izmest zilās tunzivis, kuru svars ir 8–30 kg vai garums līdz astes spuras sazarojuma vietai ir 75–115 cm, kuras aktīvā zvejā nejauši nozvejotas ar kuģiem un zivju krātiņveida lamatām, un kuru daudzums pārsniedz 5 % kopējās zilo tunzivju nozvejas.
            
         
               (10)
            
            
               Svara kategorija, kas attiecībā uz zilo tunzivju nejaušu nozveju ir noteikta Regulas (EK) Nr. 302/2009 9. panta 12. punktā, atšķiras no svara kategorijas, kas noteikta 31. punktā ICCAT Ieteikumā 13-07, kurš tika pieņemts pēc minētās regulas stāšanās spēkā. Kamēr Regula (EK) Nr. 302/2009 nav pārskatīta, minētā ICCAT ieteikuma 31. punkts ar šo regulu būtu jāievieš Savienības tiesību aktos.
            
         
               (11)
            
            
               
                  ICCAT Ieteikuma 13-07 32. punktā ir noteikts, ka uz kuģiem, kas aktīvi nezvejo zilās tunzivis, nav atļauts paturēt zilās tunzivis, kuru daudzums pārsniedz 5 % šo kuģu kopējās nozvejas svara vai īpatņu skaita izteiksmē.
            
         
               (12)
            
            
               
                  ICCAT Ieteikuma 13-07 34. un 41. punktā ir noteikts pienākums atlaist ūdenī zilās tunzivis, kas atpūtas un sporta zvejā nozvejotas dzīvas.
            
         
               (13)
            
            
               
                  ICCAT Ieteikumā 13-02 par zobenzivs saglabāšanu Atlantijas okeāna ziemeļu daļā ir noteikts izmešanas pienākums, kas konkrētās situācijās piemērojams kuģiem, kuri zvejo zobenzivis Atlantijas okeāna ziemeļu daļā. Konkrēti, 9. punktā ir noteikts, ka būtu jāizmet zobenzivis, kas ir mazākas par minimālo references svaru vai izmēru. Minimālais izmērs patlaban ir noteikts Padomes Regulā (EK) Nr. 520/2007 (3).
            
         
               (14)
            
            
               Turklāt tajā pašā Ieteikuma 13-02. punktā ir noteikts pienākums izmest zobenzivis, kuru dzīvsvars ir mazāks par 25 kg vai garums no apakšžokļa līdz astes spuras sazarojuma vietai ir mazāks par 125 cm, kuras iegūtas kā nejauša nozveja, un kuru skaits pārsniedz 15 % kuģa kopējās zobenzivju nozvejas katrā izkrāvumā.
            
         
               (15)
            
            
               Lai nodrošinātu konsekvenci starp ICCAT ieteikumiem 11-01, 13-07 un 13-02 un Savienības tiesību aktiem, izkraušanas pienākums nebūtu jāpiemēro Savienības kuģiem, kas piedalās zvejniecībās, uz kurām attiecas minētie ieteikumi.
            
         
               (16)
            
            
               Ziemeļrietumu Atlantijas zvejniecības organizācijas (NAFO) saglabāšanas un noteikumu izpildes pasākumos, konkrēti, to 5. pantā, 6. panta 3. punktā un I.A pielikumā, ir noteikts pienākums izmest moivas nozvejas, kas pārsniedz noteikto kvotu vai atļauto piezveju procentos. I.A pielikumā patlaban ir noteikta moivas kopējā pieļaujamā nozveja (KPN) nulles apjomā. Turklāt NAFO noteikumos paredzētais izmešanas pienākums konkrētos apstākļos attiecas arī uz moivas piezveju citu sugu zvejniecībās, kurām noteikts izkraušanas pienākums.
            
         
               (17)
            
            
               Lai nodrošinātu konsekvenci starp NAFO saglabāšanas un noteikumu izpildes pasākumiem un Savienības tiesību aktiem, izkraušanas pienākums nebūtu jāpiemēro zvejniecībās, uz kurām attiecas minētie pasākumi.
            
         
               (18)
            
            
               Ņemot vērā Regulas (ES) Nr. 1380/2013 15. panta 1. punktā noteikto grafiku, šai regulai būtu jāstājas spēkā tūlīt pēc tās publicēšanas,
            
         IR PIEŅĒMUSI ŠO REGULU.
   I NODAĻA
   
      VISPĀRĪGI NOTEIKUMI
   
   1. pants
   Priekšmets un darbības joma
   Lai Savienības starptautiskās saistības, kas paredzētas Starptautiskajā Konvencijā par Atlantijas tunzivju saglabāšanu un Konvencijā par turpmāku daudzpusēju sadarbību Ziemeļrietumu Atlantijas zvejā, ieviestu tiesību aktos, šajā regulā ir noteiktas atkāpes no Regulas (ES) Nr. 1380/2013 15. pantā paredzētā izkraušanas pienākuma. Šo regulu piemēro zvejas darbībām, ko veic Savienības ūdeņos vai ko Savienības zvejas kuģi veic ārpus Savienības ūdeņiem tādos ūdeņos, kas nav trešo valstu suverenitātē vai jurisdikcijā.
   2. pants
   Definīcijas
   Šajā regulā piemēro šādas definīcijas:
   
               1)
            
            
               “NAFO konvencijas apgabals” ir ģeogrāfiskie apgabali, kas norādīti Eiropas Parlamenta un Padomes Regulas (EK) Nr. 217/2009 (4) III pielikumā;
            
         
               2)
            
            
               “NAFO pārziņā esošas zvejniecības” ir zvejniecības, kas NAFO konvencijas apgabalā apgūst visus zvejas resursus, izņemot lašus, tunzivis un marlīnus, vaļveidīgo krājumus, kurus pārvalda Starptautiskā Vaļu medību komisija vai tās tiesību pārņēmēja organizācija, un kontinentālā šelfa nometnieku sugas, t. i., organismus, kuri izmantojamības stadijā nekustīgi atrodas uz jūras gultnes vai zem tās, vai arī nav spējīgi pārvietoties citādi, kā vien pastāvīgi esot fiziskā saskarē ar jūras gultni vai grunti;
            
         
               3)
            
            
               “Atlantijas okeāna ziemeļu daļa” ir Atlantijas okeāna apgabals uz ziemeļiem no 5° N;
            
         
               4)
            
            
               “atpūtas zveja” ir nekomerciāla zveja, ar ko nodarbojas personas, kas nav kādas nacionālas sporta organizācijas biedri vai kam nav izdota attiecīga nacionāla sporta licence;
            
         
               5)
            
            
               “sporta zveja” ir nekomerciāla zveja, ar ko nodarbojas personas, kas ir nacionālas sporta organizācijas biedri vai kam ir izdota attiecīga nacionāla sporta licence.
            
         II NODAĻA
   
      
         ICCAT KONVENCIJAS APGABALS
   
   3. pants
   Lielacu tunzivs
   1.   Šo pantu piemēro lielacu tunzivij (Thunnus obesus) Atlantijas okeānā.
   2.   Atkāpjoties no Regulas (ES) Nr. 1380/2013 15. panta 1. punkta, zvejas kuģi, kuru lielākais garums ir 20 metri vai vairāk, un kuri nav iekļauti ICCAT reģistrā ar kuģiem, kam atļauts zvejot lielacu tunzivis, Atlantijas okeānā nezvejo kā mērķsugu, nepatur uz kuģa, nepārkrauj citā kuģī, netransportē, nepārvieto, neapstrādā un neizkrauj lielacu tunzivis.
   4. pants
   Zilā tunzivs
   1.   Šo pantu piemēro zilajai tunzivij (Thunnus thynnus) Atlantijas okeāna austrumu daļā un Vidusjūrā.
   2.   Atkāpjoties no Regulas (ES) Nr. 1380/2013 15. panta 1. punkta, ir aizliegts zvejot kā mērķsugu, paturēt uz kuģa, pārkraut citā kuģī, pārvietot, izkraut, transportēt, uzglabāt, pārdot, izlikt vai piedāvāt pārdošanai zilās tunzivis, kas ir mazākas par Regulas (EK) Nr. 302/2009 9. panta 1. punktā noteikto minimālo izmēru.
   3.   Atkāpjoties no šā panta 2. punkta un Regulas (ES) Nr. 1380/2013 15. panta 1. punkta, drīkst paturēt uz kuģa, pārkraut citā kuģī, pārvietot, izkraut, transportēt, uzglabāt, pārdot, izlikt vai piedāvāt pārdošanai zilās tunzivis, kuru svars vai garums ir attiecīgi no 8 kg vai 75 cm līdz minimālajam izmēram, kas kilogramos vai centimetros noteikts Regulas (EK) Nr. 302/2009 9. panta 1. punktā, kuras aktīvā zilo tunzivju zvejā nejauši iegūtas ar nozvejotājkuģiem vai zivju krātiņveida lamatām, un kuru daudzums nepārsniedz 5 % zilo tunzivju.
   4.   Atkāpjoties no Regulas (ES) Nr. 1380/2013 15. panta 1. punkta, nozvejotājkuģi un zivju krātiņveida lamatas, ar ko aktīvi zvejo zilās tunzivis, nepatur zilās tunzivis, kuru svars ir 8–30 kg vai garums līdz astes spuras sazarojuma vietai ir 75–115 cm, un kuru daudzums pārsniedz 5 % zilo tunzivju.
   5.   Šā panta 3. un 4. punktā minētos 5 % aprēķina, zilo tunzivju kopējo nejaušo nozveju zivju skaita izteiksmē attiecinot pret zilo tunzivju kopējo nozveju, kas paturēta uz kuģa jebkurā laikā pēc katras zvejas darbības.
   6.   Atkāpjoties no Regulas (ES) Nr. 1380/2013 15. panta 1. punkta, uz nozvejotājkuģiem, kas aktīvi nezvejo zilās tunzivis, nepatur zilās tunzivis, kuru daudzums pārsniedz 5 % no kopējās uz kuģa paturētās nozvejas svara vai zivju skaita izteiksmē. Aprēķinu, kura pamatā ir zivju skaits, piemēro tikai tunzivīm un tunzivjveidīgo zivju sugām, ko pārvalda ICCAT.
   7.   Atkāpjoties no Regulas (ES) Nr. 1380/2013 15. panta 1. punkta, ja kvota, kas iedalīta attiecīgā zvejas kuģa vai zivju krātiņveida lamatu dalībvalstij, jau ir apgūta:
   
               a)
            
            
               no zilo tunzivju piezvejas vairās, un
            
         
               b)
            
            
               zilās tunzivis, kas piezvejā iegūtas dzīvas, tiek atlaistas ūdenī.
            
         8.   Atkāpjoties no Regulas (ES) Nr. 1380/2013 15. panta 1. punkta, atpūtas zvejā iegūtas dzīvas zilās tunzivis tiek atlaistas ūdenī.
   9.   Atkāpjoties no Regulas (ES) Nr. 1380/2013 15. panta 1. punkta, sporta zvejā iegūtas dzīvas zilās tunzivis tiek atlaistas ūdenī.
   5. pants
   Zobenzivs
   1.   Šo pantu piemēro zobenzivij (Xiphias gladius) Atlantijas okeāna ziemeļu daļā.
   2.   Atkāpjoties no Regulas (ES) Nr. 1380/2013 15. panta 1. punkta, ir aizliegts zvejot kā mērķsugu, paturēt uz kuģa vai pārkraut citā kuģī, izkraut, transportēt, uzglabāt, izlikt vai piedāvāt pārdošanai, pārdot vai laist tirgū zobenzivis, kas ir mazākas par Regulas (EK) Nr. 520/2007 IV pielikumā noteikto minimālo izmēru.
   3.   Atkāpjoties no šā panta 2. punkta un Regulas (ES) Nr. 1380/2013 15. panta 1. punkta, drīkst paturēt uz kuģa, pārkraut citā kuģī, pārvietot, izkraut, transportēt, uzglabāt, pārdot, izlikt vai piedāvāt pārdošanai nejauši nozvejotas zobenzivis, kuru dzīvsvars ir mazāks par 25 kg vai garums no apakšžokļa līdz astes spuras sazarojuma vietai ir mazāks par 125 cm, un kuru daudzums nepārsniedz 15 % zobenzivju.
   4.   Atkāpjoties no Regulas (ES) Nr. 1380/2013 15. panta 1. punkta, uz kuģiem nepatur zobenzivis, kuru dzīvsvars ir mazāks par 25 kg vai garums no apakšžokļa līdz astes spuras sazarojuma vietai ir mazāks par 125 cm, un kuru daudzums pārsniedz 15 % zobenzivju.
   5.   Šā panta 3. un 4. punktā minētos 15 % aprēķina, zobenzivju skaitu attiecinot pret kuģa kopējo zobenzivju nozveju katrā izkrāvumā.
   III NODAĻA
   
      
         NAFO KONVENCIJAS APGABALS
   
   6. pants
   Moiva
   1.   Šo pantu piemēro moivai (Mallotus villosus) NAFO konvencijas apgabalā.
   2.   Atkāpjoties no Regulas (ES) Nr. 1380/2013 15. panta 1. punkta, uz kuģa netiek paturētas moivas, kas nozvejotas, pārsniedzot noteikto kvotu, kura iedalīta ar Savienības tiesību aktiem.
   3.   Atkāpjoties no Regulas (ES) Nr. 1380/2013 15. panta 1. punkta, uz kuģa netiek paturētas moivas, kas kā piezveja iegūtas NAFO pārziņā esošā zvejniecībā, uz kuru attiecas izkraušanas pienākums.
   IV NODAĻA
   
      NOBEIGUMA NOTEIKUMI
   
   7. pants
   Stāšanās spēkā
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2014. gada 18. novembrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 354, 28.12.2013., 22. lpp.
   
   
      (2)  Padomes 2009. gada 6. aprīļa Regula (EK) Nr. 302/2009 par daudzgadu plānu zilās tunzivs krājumu atjaunošanai Atlantijas okeāna austrumu daļā un Vidusjūrā, par grozījumiem Regulā (EK) Nr. 43/2009 un par Regulas (EK) Nr. 1559/2007 atcelšanu (OV L 96, 15.4.2009., 6. lpp.).
   
      (3)  Padomes 2007. gada 7. maija Regula (EK) Nr. 520/2007, ar ko paredz tehniskus pasākumus konkrētu tālu migrējošu zivju sugu krājumu saglabāšanai un atceļ Regulu (EK) Nr. 973/2001 (OV L 123, 12.5.2007., 3. lpp.).
   
      (4)  Eiropas Parlamenta un Padomes 2009. gada 11. marta Regula (EK) Nr. 217/2009 par to, kā dalībvalstis, kas zvejo Ziemeļrietumu Atlantijā, iesniedz statistikas datus par nozveju un zvejas intensitāti (OV L 87, 31.3.2009., 42. lpp.).